BODOLAND रादाब: तामुलपुर, 5 मे : महामारि कर’ना भाइरासा बांसिनै साग्लोबगासिनो दं बाक्सा जिल्लाआवबो । बाक्सा जिल्लाआव कभित-19 जों पजितिभजों साग्लोबजानाय सुबुंनि अनजिमाया सा 286 सिम जाहैबाय । बेनि गेजेराव सा 71 सुबुंखौ Discharge खालामनाय जाबाय । बे हिसाबै बाक्सा जिल्लाआव दासिम 212 एक्टिभ केस हिसाबै दं । मख’नो नांगोनदि जिल्लानि गेजेराव थांनाय 24 घन्टानि गेजेरावनो सा 28 सुबुंनि देहायाव कभित-19 मोननो हादों । नोजोर होथावना आरो साननो गोनां बाथ्रादि बाक्सा जिल्लानि तामुलपुराव कभित-19 पजितिभखौ सा 14 सुबुंनि देहायाव मोन्दों । मैया तामुलपुरनि नाग्रिजुलि मडेल देहा फाहामसालिआव कभित-19 टेस्ट खालामनाव साथाम सुबुंनि देहायाव पजितिभ मोननो हायो । बिसोरनो जाबाय काउलिनि टांखा बाहादुर चेत्रि, सहादेब बाग नाग्रिजुलि साहा बागानाव खामानि मावग्रा आरो कुन्जुलता सोरगियारि टाबितला गामिनि । गुबुन फारसेथिं तामुलपुर प्राइमारी देहा फाहामसालिआव रेपिड एन्टिजेन टेस्ट खालामनायाव कैलाश देका, साबित्री देका, प्रताब देका, अरपना देका, रितुराज देका आरो पल्लप कलिता चारांबारि गामिनिआव पजितिभ मोन्नो हादों । पाटमापार गामिनि उपम राभा, कालाकुसि टेटेलेगुरि गामिनि जुलिका कलिता, तामुलपुर प्राइमारी देहा फाहामसालिनि प्रग्राम मेनेजार किशर सर्मा, भाकाटपारा गामिनि सारजनि ब्रम्ह, आरो सौरागुरि गामिनि रातिराम बर’ बिथांमोननि देहायाव कभित-19 मोननो हादों । टेस्ट खालामनानै पजितिभ मोननाय सुबुंफोरखौ क्वारेनटाइन खालामनानै दोननाय जादों होनना मिथिहोदों ।